
Grozījumi Tiesu ekspertu likumā
Izdarīt Tiesu ekspertu likumā (Latvijas Vēstnesis, 2016, 42. nr.; 2024, 44A.nr.) šādus grozījumus:
1. Izteikt 6. panta trešo daļu jaunā redakcijā:
· "(3) Par kandidātu nevar būt persona:
· 1) kura ir apsūdzētā vai aizdomās turētā krimināllietā par tīša noziedzīga nodarījuma izdarīšanu;
· 2) kura ir sodīta par tīša noziedzīga nodarījuma izdarīšanu, izņemot, ja ir reabilitēta vai kurai sodāmība ir noņemta vai dzēsta;
· 3) kura saukta pie kriminālatbildības, bet pret kuru kriminālprocess par tīša noziedzīga nodarījuma izdarīšanu izbeigts uz nereabilitējoša pamata, izņemot, ja persona ir izdarījusi kriminālpārkāpumu vai mazāk smagu noziegumu un no brīža, kad pieņemts lēmums par kriminālprocesa izbeigšanu, ir pagājuši ne mazāk kā astoņi gadi;
· 4) kurai, pamatojoties uz lēmumu disciplinārlietā, atņemtas tiesu eksperta tiesības, ja no disciplinārlietā pieņemtā lēmuma spēkā stāšanās brīža nav pagājuši pieci gadi;
· 5) kurai nodibināta aizgādnība."
2. Izteikt 7. pantu jaunā redakcijā:
· "7.pants. Tiesu ekspertu eksaminācijas komisija
· (1) Šajā likumā kandidātiem noteikto tiesu ekspertu eksāmenu (turpmāk — eksāmens) pieņem tiesu ekspertu eksaminācijas komisija, ko apstiprina Tiesu ekspertu padome.
· (2) Tiesu ekspertu eksaminācijas komisijas sastāvu un komisijas izveides kārtību nosaka Ministru kabinets."
3. 19. pantā:
pirmajā daļā izslēgt 3. un 4. punktu.
papildināt ar 1.1 daļu šādā redakcijā:
(1) Pēc padomes priekšsēdētāja uzaicinājuma padomes sēdēs ar padomdevēja tiesībām var piedalīties tiesas, prokuratūras vai izmeklēšanas iestādes pārstāvji."
4. Papildināt pārejas noteikumus ar 9., 10. un 11. punktu šādā redakcijā:
· "9. No 2026. gada 1. jūlija līdz brīdim, kad ir iestājušies likuma "Par izdienas pensijām Iekšlietu ministrijas sistēmas darbiniekiem ar speciālajām dienesta pakāpēm" 2. panta pirmās daļas 1. vai 3. punktā minētie nosacījumi, valsts tiesu ekspertam, kurš tiesu ekspertīžu institūta reformas ietvaros atvaļināts no dienesta Valsts policijas Kriminālistikas pārvaldē un kurš piekritis nodibināt darba tiesiskās attiecības ar Valsts tiesu ekspertīžu biroju, pildot valsts tiesu eksperta amata pienākumus: 
· 1) tiek saglabātas likumā "Par izdienas pensijām Iekšlietu ministrijas sistēmas darbiniekiem ar speciālajām dienesta pakāpēm" noteiktās tiesības uz izdienas pensiju. Šajā punktā minētā valsts tiesu eksperta izdienas stāžā, kas dod tiesības uz izdienas pensiju, tiek ieskaitīts nepārtrauktās nodarbinātības laiks Valsts tiesu ekspertīžu birojā;
· 2) piemēro Valsts un pašvaldību institūciju amatpersonu un darbinieku atlīdzības likuma 19. panta 2.1 un 2.4 daļu; 
· 3) ir tiesības saņemt Valsts un pašvaldību institūciju amatpersonu un darbinieku atlīdzības likuma 39. panta pirmajā daļā noteikto apmaksāto veselības aprūpi; 
· 4) piešķir ikgadējo apmaksāto atvaļinājumu atbilstoši to kalendāro dienu skaitam, kāds tam saskaņā ar Valsts un pašvaldību institūciju amatpersonu un darbinieku atlīdzības likuma 41. panta piekto daļu aprēķināts brīdī, kad persona atvaļināta no dienesta.
· 10. Valsts tiesu ekspertīžu birojs pēc Valsts sociālās apdrošināšanas aģentūras pieprasījuma sniedz likuma "Par izdienas pensijām Iekšlietu ministrijas sistēmas darbiniekiem ar speciālajām dienesta pakāpēm" 5. panta devītajā daļā norādīto informāciju par šā likuma pārejas noteikumu 9. punktā minēto valsts tiesu ekspertu.
· 11. Grozījumi šā likuma 19. pantā stājas spēkā 2026. gada 15. martā.
· 12. Grozījumi šā likuma 7. pantā stājas spēkā 2026. gada 1. septembrī.  Ministru kabinets izdod šā likuma 7. panta otrajā daļā minētos noteikumus līdz 2026. gada 1. septembrim."

